Yuzuki Murashige

La Yuzuki Murashige (村重 結月, *Murashige Yuzuki*) és un personatge del manga Skip and Loafer i una de les amigues de la Mitsumi Iwakura. El primer any, va a la classe 1-3.

## Aparença

La Yuzuki és una noia rossa, de cabell llarg i ulls verds. Se la considera una noia molt atractiva, cosa que la fa ser popular entre els companys, malgrat que ella no ho vulgui.

## Personalitat (alerta spòilers del manga)

A causa de la seva bellesa, la Yuzuki ha tendit a ser el centre d'atenció a l'escola. Això la va portar a tenir problemes amb les seves antigues amigues, sense ella voler-ho. Constamentment la ficaven en mig de problemes de parelles, com quan una amiga l'acusa de lligar amb la seva parella, quan era ell qui li anava darrere i la trucava contínuament. Això fa que senti que només se la té en compte per la seva bellesa i no per com és en realitat, de manera que ningú es preocupa per com se sent. Aquestes situacions l'aclaparen i les intenta evitar. De fet, ella, en realitat, és una noia introvertida i se sent millor quan està amb poques amigues, però de confiança.

Quan la Mika Egashira proposa a diversos companys d'anar al karaoke, ella s'hi apunta per intentar fer amigues. Ella és qui fa veure a la Mitsumi que la Mika s'està burlant del seu dialecte i li diu que si vol marxar, ella està disposada a acompanyar-la. A partir d'aquella tarda, la Mitsumi i ella es fan amigues. Més tard, coneixen la Makoto, amb qui se sentirà especialment identificada i amb qui es farà molt amiga, ja que totes dues són molt introvertides. Malgrat que en un primer moment la Makoto la jutja i pensa que no és el tipus de persona amb qui voldria mantenir una amistat, ràpidament s'adona que ha caigut en un prejudici i veu com és ella en realitat. Quan la Makoto queda a soles amb un company del club de literatura, és a la Yuzuki a qui recorre per explicar-li l'emocionada que està, i ella l'ajuda a preparar-se. A més, després de la cita, quan la Makoto se sent trista perquè creu que ha estat massa curta i que no ha anat prou bé, la Yuzuki corre a veure-la per animar-la.

Quan arriba el segon any i toca fer el canvi de classe, la Yuzuki és l'única que no coincideix amb cap dels amics de primer any. Això la fa sentir molt angoixada, ja que, tot i que sap que no es quedarà sola, no vol haver de tornar a fer amics que puguin tractar-la com ho havien fet els que tenia abans de la preparatòria. Quan un grup li proposa d'anar al cinema, ella accepta amb moltes ganes perquè vol intentar fer-se amiga de les noeis, però quan hi arriba, les noies li envien un missatge per dir-li que al final no poden venir, i acaba trobant-se només amb un noi. Ella s'enfada molt, se sent trista, però no ho vol dir a ningú. En Shima s'assabenta d'això i, sense voler, se li escapa i ho explica a la Mitsumi, la Mika i la Makoto. Llavors és la Makoto qui decideix animar la seva amiga i l'espera sota casa seva per parlar en un parc.

Durant el viatge al poble de la Mitsumi, la Yuzuki explica que vol estudiar veterinària, ja que li encanten els animals. De fet, parla contínuament del seu gos. Llavors s'adona que això comporta que triï optatives diferents de les de les seves amigues i que, per tant, tornarà a estar sola, cosa que la fa sentir angoixada altra vegada.